Gregorius Dei gratia episcopus servus servorum Dei, dilectis filiis priori et fratribus de Bellilarico cartusiensis ordinis, salutem et apostolicam benedictionem. Justis petentium desideriis justum est nos facilem præbere consensum et vota quæ a rationis tramite non discordant, effectu implere. Cum ergo dilecti filii abbas et universus conventus Sti Laurentii de Abbatia quicquid habebant olim in decimis minutis sive majoribus in parochia de Vif, tam in blado quam in vino sive in quibuscumque aliis ad decimas pertinentibus, vobis in perpetuam eleemosynam concesserunt et donaverunt intuitu pietatis, sicut eorum patentes litteræ manifestant: Nos vestris justis precibus inclinati donationem istam auctoritate apostolica roborantes, decimas ipsas sicut eas juste et pacifice obtinetis, ut in litteris ipsius plenius continetur, vobis et per vos domui vestræ auctoritate apostolica confirmamus et præsentis scripti patrocinio communimus. — (Nulli ergo omnino hominum etc. Si quis autem, etc... Datum octava die novembris, pontificatus nostri anno primo. Anno Christi 1227).